<classify> BAADHI ya walimu wanawake wanaofundisha katika shule za sekondari mkoani Rukwa, wanatuhumiwa kuwa na uhusiano wa kimapenzi na wanafunzi wao wa kiume, hususani wale wanaosoma kidato cha tano na sita.Baadhi ya wanafunzi wa sekondari mkoani humo hususani wanaoishi kwenye mabweni wanadaiwa kuendekeza tabia za ushoga na usagaji.Wanafunzi wa kike wanataka walimu wakware wanaowalizimisha wawe na uhusiano nao wa kimapenzi wachukuliwe hatua kali za kisheria.Mratibu wa Asasi isiyo ya Kiserikali ya Peace Relief PRO , Reuben Charles alikemea vitendo hivyo wakati wa mdahalo uliofanyika mjini hapa na kushirikisha wanafunzi wa kike na wa kiume wa shule za msingi na sekondari, walimu wao na maofisa elimu kata.PRO inatekeleza mradi wa kupiga vita unyanyasaji na udhalilishaji wa kijinsia kwa wanawake na watoto katika kata 10 zilizopo katika Manispaa ya Sumbawanga kwa ufadhili wa asasi ya Foundation for Civil Society.Wakati mdahalo huo ukianza walimu na maofisa elimu kata walilazimika kutoka nje ya ukumbi, kwa kuwa wanafunzi walikuwa wakiogopa kupaza sauti zao hususani wanaosoma sekondari, ambao wengi walikiri kuwepo kwa matukio hayo shuleni.Wakizungumza kando ya mdahalo huo kwa nyakati tofauti, baadhi ya walimu wa kike kwa masharti ya kutoandikwa majina yao gazetini wamekiri kuwa wapo walimu wa kike wanaowataka wanafunzi wao wa kiume kimapenzi, lakini wapo wanafunzi wa kiume wanaowatongoza walimu wao wa kike.Visa hizi vinatokea hususani katika shule za sekondari hasa wanaosoma katika kidato cha tano na sita, mara nyingi walimu wa kike wenye mahusiano na wanafunzi wao wa kiume ni wale walimu wapya, alisema mmoja wa walimu hao.Ofisa Maendeleo Jamii Manispaa ya Sumbawanga, Hassan Kimaro alisema katika mdahalo huo kuwa, visa vya mapenzi ya jinsia moja vipo kwa baadhi ya wanafunzi wa sekondari hususani katika zile shule za bweni.Kwa wasichana utasikia wakiitana baby au my husband ... Huku wavulana wakikutana chooni utakuta wanakuwa karibu wakati wote hata wakati wa graduation utakuta wanafunzi wa kike walio bweni wanaangua kilio kwa kutengana na wapenzi wao,amebainisha.Kwa upande wake, Mwezeshaji wa asasi ya PRO , Leonard Konjani alitahadharisha kuwa matukio hayo yasipuuzwe wala kufumbiwa macho kwa kuwa vinatendeka shule huku akisisitiza kuwa mifano halisi ipo.  <topic>: kitaifa 